
Panelépületek felújításának hatása az energiafogyasztásra és a nyári túlmelegedésre

Kulcsszavak: panel, felújítás, épületenergetika, szimuláció
A hazai lakóépületállomány jelentős energiafelhasználása miatt szükségszerű a rendkívül széles körben elterjedt panellakások korszerűsítése, energetikai felújítása. Nyáron a klímaváltozás miatt egyre gyakoribb hőhullámok miatt az emberek komfortérzete nagyon lecsökken, ezért is egyre nagyobb az igény ezeknek az épületeknek a modernizálására.
A dolgozat keretein belül megvizsgáltam a témában fellelhető szakirodalmat, illetve egytipikus panelépületet tanulmányoztam dinamikus  épületszimulációval. Rendelkezésre állt az épület átlagos éves fogyasztása, ezen belül a melegvíz és fűtési célra használt távhő fogyasztás értékei. A szimulációs modellt a valós fogyasztás szerint kalibráltam majd különböző épületszerkezeti felújítási alternatívákat vizsgáltam és hasonlítottam össze. Optimalizációs eljárás, valamint érzékenységvizsgálat segítségével tanulmányoztam, hogy melyek a leghatékonyabb módszerek az épület felújítására. Elemeztem, hogy mennyivel csökkenthető az épület üvegházhatású gázkibocsátása, és a felújítás mennyire befolyásolja a lakók komfortérzetét. Megvizsgáltam, hogy csak passzív módszerekkel lehetséges-e visszaszorítani az épület nyári túlmelegedését.
Az eredmények segítségével felújítási javaslatok adhatók, mely nem csupán a lakók számára hoz közvetlen előnyöket, hanem a környezetre és a jövőre nézve is pozitív hatást gyakorol. Az energiahatékonyság növelése hozzájárul a klímaváltozás elleni küzdelemhez, miközben javítja az épületek állapotát és élettartamát. A korszerűsítés tehát kulcsfontosságú a fenntartható városfejlődés szempontjából, így minden szinten elősegíti egy élhetőbb jövő megteremtését.



